กรณีศึกษา GGC สินค้าในคลังหาย 2 พันล้าน
“อยู่ดีๆ ของหาย นายลาออก..” ประโยคนี้จะเข้ากับเหตุการณ์ที่เกิดขึ้นตอนนี้ วันนี้มีข่าวใหญ่ของบริษัทที่จดทะเบียนในตลาดหลักทัรพย์ บริษัท โกลบอลกรีนเคมิคอล จำกัด ชื่อย่อคือ GGC พบว่า มีวัตถุดิบคงคลังหายไป และกรรมการผู้จัดการลาออกจากตำแหน่งในทันที ส่งผลให้วันนี้หุ้น GGC ตกรุนแรงถึง 24.2% ของหาย 2 พันล้าน มูลค่าขนาดนี้อาจจะเท่ากับการปล้นธนาคาร 2 พันครั้ง  เรื่องนี้เป็นอย่างไร ลงทุนแมนจะเล่าให้ฟัง
29 มิ.ย. 2561

กรณีศึกษา GGC สินค้าในคลังหาย 2 พันล้าน / โดย ลงทุนแมน
“อยู่ดีๆของก็หาย นายก็ลาออก..”
ประโยคนี้น่าจะเข้ากับเหตุการณ์ที่เกิดขึ้นตอนนี้
วันนี้มีข่าวใหญ่ของบริษัทที่จดทะเบียนในตลาดหลักทัรพย์
บริษัท โกลบอลกรีนเคมิคอล จำกัด ชื่อย่อคือ GGC
พบว่า มีวัตถุดิบคงคลังหายไป 2 พันล้านบาท
และกรรมการผู้จัดการลาออกจากตำแหน่งในทันที
ส่งผลให้วันนี้หุ้น GGC ตกรุนแรงถึง 24.2%
ของหาย 2 พันล้านบาท มูลค่าขนาดนี้อาจจะเท่ากับการปล้นธนาคาร 2 พันครั้ง
เรื่องนี้เป็นอย่างไร ลงทุนแมนจะเล่าให้ฟัง
ก่อนที่เราไปพูดถึงรายละเอียดของเหตุการณ์นี้ เรามาทำความรู้จักกับบริษัท GGC ก่อน
บริษัท GGC ทำธุรกิจอะไร?
บริษัท โกลบอลกรีนเคมิคอล จำกัด (มหาชน) หรือ GGC เป็นบริษัทในเครือ PTTGC ที่ผลิตเกี่ยวกับผลิตภัณฑ์โอลีโอเคมีในประเทศไทย
ผลิตภัณฑ์โอลีโอเคมี คืออะไร?
ผลิตภัณฑ์นี้เกิดจากสารเคมีที่ได้จากไขมันสัตว์และน้ำมันพืช ที่สามารถนำไปเป็นส่วนประกอบของหลายผลิตภัณฑ์ เช่น เชื้อเพลิงสะอาด ผลิตภัณฑ์ทำความสะอาด ครีม โลชั่น
ซึ่งผลิตภัณฑ์ของทางบริษัท GGC ประกอบด้วย
เมทิลเอสเทอร์ (Methyl Ester)
แฟตตี้แอลกอฮอล์ (Fatty Alcohols) (ภายใต้เครื่องหมายการค้า THAIOL)
กลีเซอรีน (Glycerine)
แล้ว GGC มีใครเป็นผู้ถือหุ้นรายใหญ่?
ผู้ถือหุ้นรายใหญ่ของ GGC คือ บริษัท พีทีที โกลบอล เคมิคอล จำกัด (มหาชน) หรือ PTTGC ซึ่งถือหุ้น GGC อยู่ 739,999,980 หุ้น คิดเป็น 72.3%
ส่วนเหตุการณ์ที่เกิดขึ้นวันนี้ทางบริษัทได้มีการแจ้งว่า
เมื่อวันที่ 31 พ.ค.61 พบปริมาณวัตถุดิบคงคลังจำนวน 71,848 ตัน ซึ่งบริษัทชำระราคาไปแล้ว ขาดหายไปคิดเป็นมูลค่ารวม 2,100 ล้านบาท
..ถ้าพูดให้เข้าใจง่ายก็คือ มีสินค้ามูลค่า 2,100 ล้านบาทหายไปจากคลังนั่นเอง..
จากเหตุการณ์วันนี้ ส่งผลให้ราคาหุ้นของ GGC และ PTTGC ตกลง 24.2% และ 4.3% ภายในวันเดียว..
ทำไมหุ้นตกลงเยอะ?
ถ้าเรามาดูข้อมูล ปี 2017 บริษัท GGC มีรายได้อยู่ที่ 19,641 ล้านบาท กำไร 521 ล้านบาท
เท่ากับว่าสินค้าที่หายไปมีมูลค่ามากถึง 4 เท่าของกำไรทั้งปี
ก่อนแถลงข่าวเรื่องนี้ บริษัท GGC มีมูลค่าทางตลาด 12,488 ล้านบาท
แต่หลังปิดตลาดวันนี้มูลค่าดังกล่าว เหลือเพียง 9,468 ล้านบาท
..แสดงว่าวันนี้บริษัท GGC มูลค่าหายไปมากถึง 3,020 ล้านบาท ภายในวันเดียว..
ซึ่งการหายไปของสินค้าในครั้งนี้ทางบริษัทชี้แจงตามเอกสารว่า
มีพนักงานจำนวนหนึ่งที่เกี่ยวข้องกับการจัดซื้อวัตถุดิบให้กับบริษัท ไม่ดำเนินการตามขั้นตอนการจัดซื้อของบริษัทและมีการดำเนินการนอกเหนือหน้าที่อีกด้วย
นอกจากนั้นทางบริษัทยังสงสัยว่าพนักงานกลุ่มนี้อาจจะเป็นการกระทำเพื่อประโยชน์ของตนเองและมีส่วนรู้เห็นกับบุคคลภายนอกหรือบริษัทคู่ค้าสำหรับเหตุการณ์นี้
ส่วนมูลค่าความเสียหายที่เกิดขึ้นในครั้งนี้มีมูลค่าอยู่ที่ 2,100 ล้านบาทที่จะต้องดำเนินการทวงคืนจากบุคคลที่มีส่วนรับผิดชอบ
..แปลว่า ถ้าบริษัท GGC ไม่สามารถ “ทวงถาม หรือติดตาม” วัตถุดิบส่วนที่ขาดหายไปคืนมาได้
สินค้าในคลังที่เคยบันทึกในงบดุลจะมีมูลค่าเท่ากับ “0” ทันที..
เรื่องน่าตกใจยังไม่จบแต่เพียงเท่านี้
ในเวลาเดียวกันพบรายงานอีกฉบับ แจ้งเรื่อง การลาออกของ กรรมการผู้จัดการ ของนายจิรวัฒน์ นุริตานนท์ มีผลตั้งแต่ 29 มิ.ย.61 เป็นต้นไป โดยยังดำรงตำแหน่งกรรมการ พร้อมตั้งนายอัฒฑวุฒิ หิรัญบูรณะ ทำหน้าที่รักษาการกรรมการผู้จัดการแทน
เหตุการณ์นี้เป็นเรื่องน่าตกใจที่ไม่ค่อยจะเกิดขึ้นกับบริษัทที่จดทะเบียนในตลาดหลักทรัพย์
โดยเฉพาะในครั้งนี้ที่เกิดขึ้นกับบริษัทลูกภายใต้บริษัทชั้นนำของประเทศไทย
เรื่องนี้จะเป็นอย่างไร เราก็คงจะต้องติดตามกันต่อไป
แต่เรื่องนี้เป็นตัวอย่างที่ดีให้แก่เราในการตรวจสอบภายในบริษัท
ไม่ว่าบริษัทเราจะทำกำไรดีมากแค่ไหน แต่ถ้าเราปล่อยให้พนักงานทำพลาดได้ ผลลัพธ์ที่เกิดขึ้นอาจเป็นหายนะ
ส่วนคนที่น่าเห็นใจสำหรับเรื่องนี้ ก็คือผู้ที่ถือหุ้นบริษัท GGC นั่นเอง..
Amazing Thailand..
----------------------
ติดตามเรื่องที่น่าสนใจอื่นๆ แบบเรียลไทม์ได้ที่แอปพลิเคชันลงทุนแมน โหลดฟรีทั้ง iOS และ android 
.
รู้ยัง แอปพลิเคชัน blockdit เวอร์ชั่น 2.1 คลิกไลค์ และคอมเม้นท์ได้แล้วนะ
.
นอกจากนี้ยังมี
หนังสือลงทุนแมนให้อ่านยามว่าง เล่ม 1.0-4.0 หาซื้อได้ที่ร้านหนังสือชั้นนำทั่วประเทศ
.
อินสตาแกรม ไว้ดูภาพสวยๆ จากลงทุนแมน 
.
ทวิตเตอร์กระชับฉับไว 
.
ไลน์ส่งข้อความตรงทุกเย็น 
.
สุดท้ายโหลดสติกเกอร์ไลน์ ลงทุนแมน และลงทุนเกิร์ล 40 actions ได้ที่ 
----------------------